Fredsbønn i fastetid

# 2024

*Det er fastetid. En tid i kirkeåret med fokus på faste og bot. Hver og en av oss utfordres i fastetiden til å rette vår oppmerksomhet mot kamp for rettferdighet, forsoning og fred. Sammen med troende over hele verden, vender vi oss til Gud i bønn og minner hverandre om Jesu Kristi ord fra Bergprekenen; «Salig er den som hungrer og tørster etter rettferdighet. Den skal mettes.» (Matt. 5, 6). La oss be om fred i verden og i våre hjerter.*

**Disse eller en annen passende fredsbønn kan erstatte eller være et tillegg i stedegen liturgi;**

L: Vi vender oss til deg, Gud, i takknemlighet for ditt mangfoldige skaperverk,

i bønn om forsoning mellom mennesker og med håp om frihet og rettferdig fred for alle.

Mange mennesker i verden lider som følge av krig og uro.

L: Vi ber om rettferdig fred i Midøsten, nå særlig i Palestina og Israel.

**A: Herre, forbarme deg.**

L: Vi ber for alle dem som gjennom generasjoner er gjort til flyktninger på grunn av krig, forfølgelse og okkupasjon. Vern alle som lider og er redde.

**A: Herre, forbarme deg.**

L: Vi ber om en fredelig løsning i Ukraina og for alle som kjemper for frihet.

**A: Herre, forbarme deg.**

L: Vi ber for alle som er på flukt fra krig og glemte katastrofer.

**A: Herre, forbarme deg.**

L: Vi ber for alle som blir forfulgt for sin tros skyld.

**A: Herre, forbarme deg.**

L: I stillhet legger vi frem for deg, det hver og en av oss har på hjertet.

Stillhet.

L: Gud, ta imot oss og våre bønner.

**A: La din fred, som overgår all forstand, bevare våre hjerter og tanker i Kristus Jesus. Amen. (Fil 4,7)**

L: Lyset fra det høye skal gjeste oss som en soloppgang og skinne for dem som bor i mørke og dødens skygge, og lede våre føtter inn på fredens vei. (Luk 2,78-79)

**Eller:**

Fredens Gud, vi vender oss til deg i bønn om fred i en urolig verden.

Mange lider og er drevet på flukt. Led verdens ledere til dialog og fred.

Trøst sørgende og vern alle som frykter for sine liv.

Vi ber for situasjonen i Palestina og Israel. Vis vei til rettferdig fred.

Vi ber om fredelig løsning for Ukraina. Kom med mot og håp.

Vi ber for alle som lider, for sårede og sørgende,

for våre kristne søsken, som blir forfulgt for sin tros skyld,

for alle som lever i glemte krigssoner og katastrofer.

Lyset fra det høye skal gjeste oss som en soloppgang

og skinne for dem som bor i mørke og dødens skygge,

og lede våre føtter inn på fredens vei. (Luk 2,78-79)

For Jesu Kristi skyld, amen.